Návrh

na schválenie vkladu majetku štátu v správe Ministerstva dopravy, pôšt a telekomunikácií Slovenskej republiky do majetku právnickej osoby podľa § 13 ods. 7 písm. b) bodu 1. zákona Národnej rady SR č. 278/1993 Z. z. o správe majetku štátu v znení neskorších predpisov 

Ministerstvo dopravy, pôšt a telekomunikácií SR predkladá na rokovanie vlády návrh na schválenie vkladu majetku štátu v správe ministerstva do majetku právnickej osoby podľa § 13 ods. 7 písm. b) bodu 1. zákona Národnej rady SR č. 278/1993 Z. z. o správe majetku štátu v znení neskorších predpisov. Podľa uvedeného ustanovenia zákona „Ústredný orgán štátnej správy Slovenskej republiky môže so súhlasom vlády Slovenskej republiky použiť hnuteľné veci vo vlastníctve štátu v hodnote prevyšujúcej 1 mil. Sk ako vklad do majetku právnickej osoby.“ 
V danom prípade ide o vklad leteckej techniky vo vlastníctve štátu, a to tri lietadlá TU - 154M a letecké sedadlá za cenu 642 016 000,- Sk, určenú znaleckým posudkom do majetku spoločnosti Slovenské aerolínie, akciová spoločnosť (ďalej len „Slovenské aerolínie“), v ktorej štát vlastní 34 % akcií. Návrh vychádza z prerokovania a schválenia ďalšieho postupu nakladania s majetkom štátu v spoločnosti Slovenské aerolínie uznesením vlády č. 1069/2001. 
Predmetnú leteckú techniku, nadobudnutú v roku 1998 z deblokácie, štát dlhodobo prenajíma spoločnosti Slovenské aerolínie. Ministerstvo v záujme rozvoja leteckej dopravy navrhuje spojiť riešenie problému majetkovej účasti štátu v spoločnosti s doriešením vlastníctva lietadiel, a to ich vkladom do spoločnosti Slovenské aerolínie. Navrhovaný vklad majetku štátu je odôvodnený najmä potrebou efektívnejšieho zhodnotenia tohto majetku v období pred vznikom ďalších nákladov na jeho generálne opravy.
Letecká spoločnosť Slovenské aerolínie sa presadila najmä na trhu chartrovej leteckej dopravy. V roku 2001 dosiahla tržby 757 mil. Sk, čo je 43 % nárast oproti predchádzajúcemu roku. Hospodársky výsledok - stratu znížila na 38,5 mil. Sk, čo je oproti predchádzajúcemu roku menej o takmer 50 mil. Sk. V roku 2001 v rámci pravidelnej leteckej dopravy prepravila 20 tis. cestujúcich a vykonala 952 letov a v rámci nepravidelnej leteckej dopravy prepravila 130 tis. cestujúcich a vykonala 960 letov. 
Medzi hlavné problémy spoločnosti patrí nízka úroveň majetkových aktív, ktorá jej neumožňuje zabezpečiť externé financovanie formou prevádzkového úveru. Preto v danej ekonomickej situácii spoločnosť nie je schopná realizovať investičný a rozvojový program. Nakoľko v záujme ďalšieho vykonávania leteckej dopravy nemôže v spoločnosti dlhodobo pretrvávať nedostatok investičného a finančného kapitálu, štát ako jeden z akcionárov navrhuje tento stav riešiť posilnením majetkových aktív spoločnosti nepeňažným vkladom.
Navrhované zvýšenie aktív spoločnosti nepeňažným vkladom štátu nemá priamy dopad na zdroje štátneho rozpočtu. Vytvára priestor na účelnú reštrukturalizáciu spoločnosti, stabilizáciu finančnej situácie, rast prevádzkových výkonov, dovoz novej leteckej techniky, zabezpečenie rozvoja pravidelných liniek a následné efektívne rozhodnutie štátu o privatizácii spoločnosti. 
Vláda uznesením č. 1069/2001 uložila ministrovi dopravy, pôšt a telekomunikácií zabezpečiť trhové ocenenie spoločnosti Slovenské aerolínie a následne úpravu základného imania, do januára 2002 predložiť na rokovanie vlády návrh na vloženie troch lietadiel TU – 154M ako majetkový vklad do spoločnosti, do marca 2002 vykonať zmeny stanov a orgánov spoločnosti a do konca júna 2002 navrhnúť model jej privatizácie. 
Súčasná akcionárska štruktúra spoločnosti Slovenské aerolínie, navrhované zmeny základného imania a ich dopad na akcionársku štruktúru:
A k c i o n á r i
spoločnosti Slovenské aerolínie 	Majetkové podiely akcionárov	
	Stav k 31. 12. 2001	Stav po znížení základného imania	Stav po zvýšení základného imania 	
	v Sk	v %	v Sk	v %	v Sk	v %	
Devín Group, s r. o.	80 910 000	36,58	44 500 500 	36,58	44 500 500 	  5,83	
Štát – MDPT SR	75 210 000 	34,00	41 365 500	34,00	683 381 500	89,49	
Wili, a. s.	65 040 000 	29,40	35 772 000	29,40	35 772 000	4,68	
Korporácia JAK	      50 000	  0,02	       27 500	  0,02	       27 500	  0,00	
s p o l u 	221 210 000	100,00	121 665 500	100,00	763 681 500	100,00	

Zabezpečenie uznesenia vlády si vyžadovalo dosiahnuť dohodu s akcionármi o znížení základného imania na mimoriadnom valnom zhromaždení za účelom zníženia základného imania, navýšiť základné imanie upísaním akcií oceniť vkladaný majetok štátu, vykonať úpis akcií, uzatvoriť zmluvu o nepeňažnom vklade majetku štátu do spoločnosti, pripraviť materiál do vlády.
Prvé rokovania s akcionármi boli ukončené vo februári 2002 a mimoriadne valné zhromaždenie spoločnosti bolo zvolané začiatkom marca 2002. Ostatné kroky boli zabezpečené tak, aby do konca apríla 2002 bol predložený materiál na rokovanie vlády. Po zistení numerickej chyby v znaleckom posudku, vyplývajúcej z použitého kurzu USD voči Sk, sa celý proces navyšovania základného imania vrátane úpravy znaleckého posudku zopakoval. 
Na základe druhej dohody s akcionármi bolo zvolané začiatkom júna 2002 mimoriadne valné zhromaždenie s tým, že materiál bude predložený v auguste 2002 na rokovanie vlády. Mimoriadne valné zhromaždenie spoločnosti schválilo opravu hodnoty, nepeňažného vkladu a hodnotu základného imania po navýšení. V súlade s rozhodnutím mimoriadneho valného zhromaždenia spoločnosti a na základe výzvy k upísaniu akcií ministerstvo dňa 7. júna 2002 vykonalo nový úpis akcií  a uzatvorilo so spoločnosťou novú zmluvu o vložení nepeňažného vkladu do základného imania spoločnosti Slovenské aerolínie, akciová spoločnosť. 
V druhej etape prípravy materiálu do vlády ministerstvo s cieľom zabezpečiť ochranu majetku spoločnosti, uplatňovalo požiadavku obmedzenia nakladania s majetkom spoločnosti. Výkonný manažment po prerokovaní tejto požiadavky v štatutárnych orgánoch spoločnosti  a s akcionármi, nesúhlasil s uvedeným obmedzením kompetencií. Z tohto dôvodu materiál nebol v auguste 2002 predložený na rokovanie vlády. 
Ministerstvo v novembri 2002 obnovilo rokovania s akcionármi a vedením spoločnosti o realizácii nepeňažného vkladu štátu do spoločnosti. Podmienkou predloženia materiálu do vlády bolo zvýšenie vplyvu štátu v orgánoch spoločnosti tak, aby štát po realizácii vkladu mohol bez ďalších problémov prevziať vedenie spoločnosti. Mimoriadne valné zhromaždenie spoločnosti konané začiatkom decembra 2002, schválilo doplnenie dozornej rady o dvoch zástupcov štátu a odporúčalo dozornej rade doplniť predstavenstvo o ďalších dvoch zástupcov štátu. 
Vzhľadom na ročný časový odstup od spracovania pôvodného znaleckého posudku bol spracovaný nový znalecký posudok, v ktorom je aktualizovaná hodnota nepeňažného vkladu na 642 016 000,- Sk. Ide o zníženie hodnoty vkladu oproti rozhodnutiu mimoriadneho valného zhromaždenia zo 6.-7. júna 2002 o 97,2 mil. Sk. Na základe dohody akcionárov bude po schválení vkladu vo vláde o túto sumu upravené navýšenie základného imania spoločnosti, a to novým rozhodnutím mimoriadneho valného zhromaždenia a novým úpisom akcií prostredníctvom novej zmluvu o nepeňažnom vklade štátu do spoločnosti s následným odovzdaním nepeňažného vkladu. Zároveň ministerstvo oznámi koncentráciu podľa § 8 ods. 1 písm. b) zákona Národnej rady SR č. 188/1994 Z.z. o ochrane hospodárskej súťaže v znení neskorších predpisov Protimonopolnému úradu SR. Spoločnosť vykoná príslušné zápisy zmien v obchodnom registri. 
Z uznesenia vlády SR č. 1069/2001 zostali otvorené úlohy B.3. vykonať zmeny stanov a orgánov spoločnosti Slovenské aerolínie a B.4. navrhnúť model privatizácie spoločnosti Slovenské aerolínie. Obe úlohy navrhujeme zrušiť a prijať nové znenie týchto úloh aj s novými termínmi. Vzhľadom na potrebu zabezpečenia ďalších krokov pri realizácii vkladu navrhujeme, aby vláda splnomocnila ministra dopravy, pôšt a telekomunikácií ďalej rokovať s akcionármi o  zvýšení základného imania a zabezpečiť všetky potrebné kroky tak, aby k realizácii vkladu došlo do 31.1.2002. Následne navrhujeme pripraviť projekt privatizácie spoločnosti do konca roku 2003.  
Predlžovanie avizovaného procesu prebratia kontroly nad spoločnosťou Slovenské aerolínie zo strany štátu má negatívny vplyv na trh cestovného ruchu. Cestovné kancelárie nie sú si isté realizáciou ponuky zo strany leteckého dopravcu Slovenské aerolínie. Spoločnosť pre udržanie si záujmu cestovných kancelárií znižuje cenu produktu ku nákladovým cenám. Sú dokonca pochybnosti o dodržaní tejto úrovne. Samozrejme to má zároveň vplyv na kontrahovanie objemov ostatných dopravcov. S blížiacim sa januárovým termínom veľtrhu cestovného ruchu sa skracuje obdobie realizácie vkladu lietadiel z majetku štátu do spoločnosti bez negatívnych následkov. Preto je dôležité po súhlasnom rozhodnutí vlády s vkladom lietadiel okamžite tento vklad realizovať. Preto je navrhnuté časové ohraničenie splnomocnenia ministra dopravy realizovať zvýšenie základného imania spoločnosti Slovenské aerolínie. 
Rovnako dôležité je zmeniť orgány spoločnosti a zabezpečiť efektívne hospodárenie a realizáciu výkonov v ekonomicky oprávnených cenách, osobitne vo vzťahu ku prechodnej letnej charterovej sezóne roku 2003. Účelom prebratia vplyvu v spoločnosti zo strany štátu okrem zlepšenia ekonomického postavenia spoločnosti by mal byť aj stimulujúci efekt na trh leteckej dopravy na Slovensku, bez zneužívania dominantného postavenia na trhu. Navrhujeme preto v horizonte do 31.12.2003 trvať na vypracovaní reálneho podnikateľského plánu v spoločnom európskom leteckom priestore, rešpektujúceho trhové princípy v leteckej doprave na Slovensku. Tento plán navrhujeme verejne deklarovať a tým umožniť ostatným leteckým dopravcom na trhu naň adekvátne reagovať. Následný krok smerom k rozvoju leteckej dopravy na Slovensku je nájdenie vhodného strategického investora a privatizácia spoločnosti v období vstupu Slovenska do EU. 
V prípade nesúhlasného stanoviska vlády SR s vkladom lietadiel do spoločnosti je nutné sa urýchlene vysporiadať s oboma problémami, ktoré majú negatívny vplyv na trh leteckej dopravy na Slovensku:
- účasť štátu v jednej zo spoločností pôsobiacich na trhu
- prenájom štátnych lietadiel jednej zo spoločností pôsobiacich na trhu.
Terajšia majetková účasť štátu v spoločnosti nedokáže garantovať optimálne pôsobenie spoločnosti na trhu a nezneužívanie výhodnejších podmienok prenájmu štátnych lietadiel. V kontexte nedoplatkov za prenájom lietadiel by museli nasledovať kroky s vypovedaním nájomných zmlúv, zmluvné zabezpečenie stálej údržby podľa údržbového manuálu, konzervácia lietadiel v prípade ich dlhšieho odstavenia z prevádzky ako aj výberové konanie na odpredaj lietadiel. Sú oprávnené obavy z výrazného zníženia hodnoty lietadiel v tomto procese. Zvlášť v kontexte nutných pravidelných generálnych opráv v roku 2004. 
Nesúhlasné stanovisko s vkladom lietadiel do spoločnosti je nutné doplniť realizáciou konkrétnych krokov pre minimalizáciu dopadov na majetok a pohľadávky štátu, ako aj na trh leteckej dopravy na Slovensku. 

Navrhovaný postup vkladu majetku štátu je v súlade s platnou legislatívou, a to zákonom Národnej rady SR č. 278/1993 Z. z. o správe majetku štátu v znení neskorších predpisov a Obchodným zákonníkom. Podľa novely zákona o s práve majetku štátu č. 509/2001 Z.z. sa predchádzajúci súhlas Ministerstva financií pri vklade hnuteľného majetku štátu v hodnote nad 1 mil. Sk do majetku inej právnickej osoby nevyžaduje. 
Vkladom majetku do obchodnej spoločnosti štát získa majoritné zastúpenie v orgánoch spoločnosti, čím zabezpečí efektívne využitie získaného majetku na reštrukturalizáciu spoločnosti v prospech rozvoja pravidelnej leteckej dopravy a cestovného ruchu. Dovoz novej techniky bude znamenať zefektívnenie činnosti spoločnosti, vytvorenie ďalších pracovných príležitostí, priamy finančný prínos štátu vo zvýšených odvodových a daňových plneniach spoločnosti aj zamestnancov. Kapitálovým posilnením spoločnosti sa vytvoria podmienky pre ozdravenie spoločnosti a jej finančnú stabilizáciu vrátane vysporiadania nesplatených záväzkov voči štátnym a verejným organizáciám.